V. Veteška, podpredseda NR SR: (2004-03-17):
Pani navrhovateľka, nech sa páči, máte slovo. Z. Martináková, poslankyňa: Ďakujem, pán predsedajúci, za slovo. Ak dovolíte, začnem od konca, od poznámky pána Tkáča, ktorú síce zaradil do procedurálneho návrhu, ale chcela som tým začať svoje úvodné slovo. Poprosím, dámy a páni, veľmi vážnym hlasom, prepáčte, aby ste sa nijakým spôsobom pri predkladaní tohto návrhu nedotýkali práce mojich kolegov v sociálnom výbore. V sociálnom výbore je skupina poslancov, ktorí pracujú veľmi tvrdo a veľmi zodpovedne. Môžeme to všetci povedať a tento výbor nemá za cieľ koordinovať reformy v sociálnej oblasti. Ale všetky reformy, ktoré tu prebiehajú, aj reformu verejnej správy. Práve preto, že my to, čo odsúhlasíme v sociálnych zákonoch zo zákonov, ktoré prichádzajú z rezortu práce a sociálnych vecí, od prvého januára sú tieto zákony odkázané aj na to, ako sa robí celá verejná správa. Napríklad, a tých príkladov by som mohla uviesť veľmi, veľmi veľa. Preto mi prepáčte tento úvod. K jednotlivým vystúpeniam len veľmi krátko. Nebudem sa, ak dovolíte, vyjadrovať k tomu politickému kontextu jednotlivých vystúpení, veď aj my sme mali v dopoludňajších hodinách nejaký politický postoj. Ja tomu rozumiem, táto snemovňa je aj o politických postojoch a politických stranách, ale oprela by som sa o výrok pána Lintnera. Mali by sme rokovať vecne, o vecnej stránke veci, ja som sa prihlásila dokonca vo svojom zdôvodnení aj k osobnej zodpovednosti za reformy a dokonca som sa prihlásila aj k tomu, že táto krajina potrebuje reformy. Čiže svoj diel zodpovednosti si chcem niesť, ale chcem si niesť svoj diel zodpovednosti aj za ten ďalší priebeh reforiem. A preto predkladáme návrh, aký predkladáme. Vyjadrím sa len k jednej jedinej poznámočke pani Belohorskej, ktorá bola v tom politickom kontexte zasadená. K ostatným nie, a to je k tej odvahe alebo neodvahe postaviť sa na čelo rezortu sociálnych vecí. Pani poslankyňa, ak dovolíte, len takú malú poznámku. Nikdy mi odvaha nechýbala. To len na okraj. Chcela by som povedať, pán Kolesár, že tento výbor, ak bude zriadený, bude sa obsadzovať na základe politickej dohody a právo nominovať majú politické kluby. Znamená to, že možno vôbec to nebude výbor pre naše zviditeľnenie. Možno vôbec. Ja v ňom možno vôbec nebudem mať zastúpenie. A chcela by som povedať, že keď som nastupovala do funkcie podpredsedníčky parlamentu, bolo mojou podmienkou, že tú funkciu zoberiem len vtedy, ak budem riadnou členkou sociálneho výboru. Chcela som v tejto oblasti pracovať od začiatku, ako som vstúpila do politiky, a chcem v nej zodpovedne pracovať aj naďalej, a preto som robila popri ústavnej funkcii podpredsedníčky parlamentu aj prácu riadnej členky sociálneho výboru. Pán poslanec, sedí tu také množstvo poslancov, ktorí zvládajú svoju prácu v zahraničných delegáciách, v Rade Európy, v Európskom parlamente, vo svojich výboroch, že ja si myslím, že kto chce a zaujíma sa o prácu, tak ju zvláda. (Ruch v sále.) No neviem, či si tu budeme takto vymieňať názory. Povedala som ten svoj. Myslím si, že diskusia, ktorá sa tu viedla, bola naozaj skôr odrazom tých istých politických postojov, aké dnes sú v parlamente a aké sa trošku obnažili pri návrhu na odvolávanie Ivana Mikloša. Ja by som vás chcela poprosiť, presne tak, ako povedal pán Lintner, hoci on s dôvetkom, že práve preto nepodporí zriadenie tohto výboru, aby ste sa pokúsili k tomuto návrhu sa stavať vecne. Naozaj si myslím, že parlament dnes môže buď podporiť, alebo rezignovať na to, že si vytvorí priestor na kontrolu a koordináciu reforiem. Ďakujem vám za pozornosť.